
	COMISIA PENTRU MUNCĂ ŞI PROTECŢIE SOCIALĂ


	Bucureşti,
	29 aprilie 2010

	Nr.
	27/650


R A P O R T

asupra propunerii legislative pentru modificarea şi completarea art.I din Ordonanţa de Urgenţă nr.88/2006 pentru modificarea şi completarea unor acte normative prin care se acordă drepturi sociale, precum şi unele măsuri în domeniul cheltuielilor de personal
În conformitate cu prevederile art.95 din Regulamentul Camerei Deputaţilor, Comisia pentru muncă şi protecţie socială a fost sesizată, prin adresa nr. Plx 715 din 21 decembrie 2009, cu dezbaterea pe fond, în procedură obişnuită, a propunerii legislative pentru modificarea şi completarea art.I din Ordonanţa de Urgenţă nr.88/2006 pentru modificarea şi completarea unor acte normative prin care se acordă drepturi sociale, precum şi unele măsuri în domeniul cheltuielilor de personal.
La întocmirea prezentului raport Comisia a avut în vedere:

· avizul favorabil al Consiliului Legislativ (nr.1046/18.09.2009)
· avizul negativ al Comisiei pentru buget, finanţe şi bănci (nr.22/725/16.02.2010) 
· avizul negativ al Comisiei juridice, de disciplină şi imunităţi (nr.31/1205/02.02.2010)
· punctul de vedere negativ al Guvernului (nr.2557/06.10.2009).

Propunerea legislativă are ca obiect de reglementare modificarea art.I din Ordonanţa de Urgenţă nr.88/2006 astfel încât, începând cu anul 2010, pensionarii care n-au utilizat toate tichetele de călătorie pe calea ferată să beneficieze de o compensaţie în bani în cuantum de 40 lei pentru fiecare tichet neutilizat.
Comisia propune Plenului Camerei Deputaţilor respingerea iniţiativei legislative din următoarele  considerente:
· Ordonanţa de urgenţă nr.88/2006 este un act modificator, actul de bază care crează cadrul juridic ce permite familiilor de pensionari să beneficieze de unele facilităţi de transport pe calea ferată fiind Ordonanţa de urgenţă a Guvernului nr.71/2004 privind acordarea unor facilităţi familiilor de pensionari, aprobată prin Legea nr.565/2004;

· prin OUG nr.226/2008 s-a reglementat neacordarea compensării în bani, în anul 2009, pentru tichetele de călătorie pe calea ferată neutilizate în anul 2008;
· prin OUG nr.114/2009 privind unele măsuri financiar-bugetare a fost abrogat art.4 din OUG nr.71/2004, în acest articol fiind reglementată compensarea în bani a tichetelor de călătorie pe calea ferată neutilizate. 
Propunerea legislativă face parte din categoria legilor ordinare, conform prevederilor art.73 alin.(1) din Constituţia României, republicată. 
La dezbaterile care au avut loc în şedinţa comisiei din 27 aprilie 2010 au participat, în conformitate cu prevederile art.55 din Regulamentul Camerei Deputaţilor: 
· d-l Dumitru Cornoiu – Secretar de Stat, Ministerul Muncii, Familiei şi Protecţiei Sociale 

· d-na Gabriela Mateescu – director, Ministerul Muncii, Familiei şi Protecţiei Sociale 

· d-na Ioana Hanganu-Cucu – consilier superior, Ministerul Finanţelor Publice

· d-na Irina Avramescu – consilier, Ministerul Finanţelor Publice.
La lucrările comisiei au fost prezenţi 20 deputaţi, din totalul de 20 membri ai comisiei.

Raportul comisiei a fost adoptat cu majoritate de voturi (2 voturi împotrivă).
Propunerea legislativă a fost respinsă de Senat în şedinţa din 16 decembrie 2010.
Camera Deputaţilor este Cameră decizională, potrivit prevederilor art.75 din Constituţia României şi ale art.92 din Regulamentul Camerei Deputaţilor. 

PREŞEDINTE,



SECRETAR,



Victor Paul Dobre


Kerekes Károly 

Şef serviciu, 

Consilier parlamentar Elena MESAROŞ

Întocmit,

Expert parlamentar Decebal Stănescu

